Georgië vang SA o.19's amper aan slaap | Netwerk24
Deur Marnus Kok 05 Desember 2019 11:56
Die Suid-Afrikaanse o.19-rugbyspan het sy kort toer na Georgië onoorwonne afgesluit deur sy eweknie van dié land Donderdag naelskraap te klop.
Suid-Afrika het Georgië met 40-33 in Tbilisi geklop, maar hulle moes teen die einde verwoed walgooi.
Muzi Manyike het twee keer vir Suid-Afrika se o.19-span gaan druk. Foto: Gallo Images
Met minder as tien minute se speeltyd oor was die Suid-Afrikaners gerieflik met 40-19 voor. Toe leer die besoekers egter amper op die harde manier dat jy nie 'n uiltjie teen die woestaards van Georgië kan knip nie, met die tuisspan wat laat in die wedstryd twee keer agter die doellyn gaan kuier het en hard gedruk het vir 'n gelykmaker.
Suid-Afrika het altesaam ses drieë gedruk met die vleuel Stravino Jacobs en die heelagter, Muzi Manyike, wat elkeen twee keer oorgeduik het.
Eintlik was Georgië elke keer wat die besoekers die bal wyd gespeel het in die moeilikheid en het gesukkel om Jacobs-hulle te stop wanneer hulle op vaart was.
Maar dinge het effens anders voorlangs verloop, waar Suid-Afrika genadeloos by die afbreekpunte gestraf is en ook meer as een keer by skrums.
Dit is jammer dat die Suid-Afrikaners met tye effens weggeraak het in die wedstryd. Tog sou die afrigter, Chean Roux, baie dinge oor baie spelers wys geword het.
Georgië o.19: 33 (12): Drieë: Luka Khekhelashvili (2), Levan Kushashvili, Luka Kokhia, Tornike Zakariadze. Doelskoppe: Sandro Margiani (2), Lasha Lomidze (2).